Jean-Baptiste Leschenault de la Tour

Jean-Baptiste Louis Claude Théodore LESCHENAULT de La Tour ([ʒɑ̃ batist lwi klod teɔdɔʁ lɛʃno də la tuʁ]; 13a de Novembro 1773 – 14a de Marto 1826) estis franca botanikisto kaj ornitologo. 

Biografio
Leschenault de La Tour estis ĉefa botanikisto en la ekspedicio de Nicolas Baudin al Aŭstralio inter 1800 kaj 1803. Li kolektis multajn novajn specimenojn en 1801 kaj 1802, kvankam la taglibro de Baudin sugestas, ke li ne laboris aparte forte; ŝajne la malbone edukita ĝardenisto Antoine Guichenot kolektis pli da plantspecimenoj ol Leschenault, kaj donis al ili pli utilajn etikedojn. En aprilo 1803 li estis tiel malsana, ke li devis esti elŝipigita en Timoro. Devigita pasigi la sekvajn tri jarojn sur Javo, li uzis la tempon por fari la unuan detalan botanikan esploron de la insulo, kiu antaŭe ne estis vizitita de natursciencistoj krom nelonge de Carl Peter Thunberg. Li revenis al Francio en julio 1807 kun granda kolekto de plantoj kaj birdoj. La javaj birdoj de Leschenault estis priskribitaj de Georges Cuvier.

Post la Napoleonaj Militoj, en majo 1816 Leschenault vojaĝis al Hindio por kolekti plantojn kaj establi botanikan ĝardenon en Pondicherry. Li ricevis permeson de la britoj vojaĝi tra Madraso, Bengalio kaj Cejlono. Li sendis multajn el la plantoj kaj semoj, kiujn li malkovris, al la franca insulo Reunio por esti kultivataj tie. Inter ili estis du variaĵoj de sukerkano kaj ses variaĵoj de kotono. Li revenis al Francio en 1822 kaj estis premiita per la Legio de Honoro. 

Malpli ol jaron post sia reveno, Leschenault vojaĝis al Sudameriko, vizitis Brazilon, Surinamon kaj Francan Gujanon, kaj enkondukis tearbustojn en Kajenon, la ĉefurbon de la franca kolonio. Li estis devigita reveni hejmen post nur dek ok monatoj pro malbona sano. 

Kvankam Leschenault publikigis malmulton, liaj kolektoj poste estis uzitaj fare de aliaj francaj botanikistoj, inkluzive de Aimé Bonpland, René Louiche Desfontaines, Antoine Laurent de Jussieu, Jacques Labillardière kaj Étienne Pierre Ventenat. Kelkaj birdoj estis nomitaj laŭ Leschenault, inkluzive de Dezertpluvio (Charadrius leschenaultii), Blankakrona forkovostulo (Enicurus leschenaulti), Helbruna malkohao (Taccocua leschenaultii) kaj kaŝtankapa abelmanĝulo (Merops leschenaulti).

Bibliografio
Biographies for Birdwatchers, Mearns and Mearns, 
Nicolas Baudin’s Scientific Expedition To The Terres Australes by Steve Reynolds - Marine Life Society of South Australia Inc.
Edward Duyker François Péron: An Impetuous Life: Naturalist and Voyager, Miegunyah/MUP, Melb., 2006, ,
 Fornasiero, Jean; Monteath, Peter and West-Sooby, John.  Encountering Terra Australis: the Australian voyages of Nicholas Baudin and Matthew Flinders, Kent Town, South Australia, Wakefield Press, 2004. 
Frank Horner, The French Reconnaissance: Baudin in Australia 1801–1803, Melbourne University Press, Melbourne, 1987 .

Kategorio:Francaj botanikistoj
Kategorio:Francaj ornitologoj
Kategorio:Francaj natursciencistoj